पणजीः आदीं दादलेच नाटकां सादर करताले, पूण आयज बायलोय दादल्यांच्या भुमिकां सयत महिला संचांत नाटक सादर करतात, तेन्ना कवतूक दिसता. भारतीय बायलो घर, संवसार, नोकरी अशें सगळें सांबाळून खूबश्या उपक्रमांनी सक्रीय आसतात. तांकां उर्बा दिवपाक जाय, अशें मत डीआरएमएची प्रकल्प संचालक दीपाली नायक हांणी सांगलें.
 सांतिनेज- पणजेच्या वाटारेश्वर महिला मंडळान इन्स्टिट्यूट मिनेझीस ब्रागांझाच्या (आयएमबी) पालवान आयएमबीच्या परिशद घरांत शेनवारा 'आकू आमचें डाकू' नाटकाच्या पुस्तकाचो लोकार्पण सुवाळो आयोजीत केल्लो. हे कार्यावळींत नायक मुखेल सोयरी म्हूण उलयताली. तांचे हस्तुकीं पुस्तकाचें लोकार्पण जालें.
 ह्या वेळार माचयेर आमएमबीचे अध्यक्ष तशेंच कवी दशरथ परब, कोंकणी अकादेमीचे उपाध्यक्ष वसंत सावंत आनी पणजीचे नगरसेवक संतोष सुर्लीकार तशेंच नाटककार महेश नायक, दिग्दर्शक समीर गडेकार, वाटारेश्वर देवस्थानाचे अध्यक्ष मंगलदास नायक, सचीव शांताराम नायक हाजीर आशिल्ले.
 दशरथ परब हांणी सांगलें, बायलांनी आपली तांक सिद्ध करूंक ना, अशें आयज एकूय मळ ना. बायलो समर्पीत वृत्तीन काम करतात. गोंयाक नाटकाच्या मळार नांव आसा. बायलो आयज पुराय नाटक स्वता सादर करता, ही खोशयेची गजाल.
 वसंत सावंत हांणी सांगलें, नेमान नाटकां बरोवपी महेश नायक हाचे वरी दुसरो कोंकणी लेखक गोंयांत ना. तो निरपेक्षवृत्तीचो नाटककार हें म्हत्वाचें.
 महेश नायक हांणी सांगलें, हें नाटक तांणी कोरोना काळांत बरयिल्लें.
 महेश नायक हांचें हें नाटक विनोदी आसा, पूण तें समाजीक संदेश लेगीत दिता, अशें समीर गडेकार हांणी सांगलें. मंगलदास नायक हांणी सांगलें, वाटारेश्वर देवस्थानांत आमी सेवाभावी वृत्तीन काम करतात. तातूंत बायलांचोय सक्रीय वांटो आसता. तीं उत्कृश्ट नाटकांय सादर करतात. तांकां आपलो सदांच आदार आसतलो.
 ह्या वेळार मुखेल सोयऱ्यांचे हस्तुकीं नाटकाच्या पयल्या प्रयोगांत भुमिका केल्ल्या महिला कलाकारांचो प्रशस्तीपत्रां आनी यादस्तीक चिन्न दिवन भोवमान केलो. शांताराम नायक हांणी येवकार दिलो. रिया नायक हांणी सुत्रसंचालन केलें. नवनी नायक हांणी सादर केल्ल्या नाचान कार्यावळीक सुरवात जाली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 